Brown steek stokkie voor betaling van R30 m. aan Brian MolefeBrian Molefe, voormalige uitvoerende hoof van Eskom Lynne Brown, minister van openbare ondernemings, het Eskom se aanbod vir ŉ pensioenuitbetaling aan sy voormalige uitvoerende hoof Brian Molefe van R30 miljoen, verwerp en die raad skerp veroordeel dat hulle haar in die duister gehou het oor die saak. “Ek het die raad van Eskom se besluit oor die voorgestelde pensioenbetaling oorweeg, en ek kan dit nie ondersteun nie,” het Brown Sondag gesê. “Na my mening kan die pensioenbetaling nie as ŉ prestasiebonus beskou word nie, omdat Molefe reeds ŉ prestasiebonus ontvang het vir sy bydrae om Eskom om te draai. Die voorgestelde betaling is ook nie geregverdig nie in die lig van die huidige finansiële uitdagings wat nie net deur staatsbeheerde maatskappye in die gesig gestaar word nie, maar die land in sy geheel,” het sy gesê. “Ek het Eskom en die vyf ander staatsbeheerde maatskappye in my portefeulje in die verlede versoek om finansieel omsigtig op te tree en maatskaplike bewussyn te toon wanneer uitvoerende vergoeding oorweeg word. “Gegewe die feit dat ek nie deel was van die kontrak tussen die raad van Eskom en Molefe nie, het ek die raad opdrag gegee om dringend met Molefe in gesprek te tree en binne sewe dae terugvoer te gee aan my met ŉ behoorlike voorstel vir ŉ pensioenbetaling. “Dit is jammer dat só ŉ sensitiewe en privaat saak só roekeloos hanteer is. Ek het die raad uiteindelik ook versoek om ondersoek in te stel hoe die aanbod publiek gemaak is voordat ek die geleentheid gehad het om dit te oorweeg.”